የቀድሞ የጋምቤላ ክልል ፖሊስ ኮሚሽነርን ጨምሮ 29 ተከሳሾች ጥፋተኛ ተባሉ
79 ሰዎችን በመግደልና በከባድ አካል ማጉደል ወንጀል ተከሰው ነበር በጋምቤላ ክልል በማዣንግ ዞን ጎደሬ ወረዳ ሜጢ ከተማ ውስጥ በተፈጠረ ግጭት ለ79 ሰዎች ሞት፣ ለ27 ሰዎች ከፍተኛና ዝቅተኛ የአካል መጉደል፣ ለ273 መኖሪያ ቤቶች መቃጠል፣ ከ13,000 በላይ ነዋሪዎች ከቤት ንብረታቸው እንዲፈናቀሉ አድርገዋል ተብለው ክስ የተመሠረተባቸው፣ የቀድሞ የክልሉ ፖሊስ ኮሚሽነርን ጨምሮ 29 ተከሳሾች ጥፋተኛ ተባሉ፡፡ ተከሳሾቹ ከተደጋጋሚ ቀጠሮ በኋላ የጥፋተኝነት ውሳኔ የተሰጠባቸው፣ ሐሙስ ግንቦት 9 ቀን 2010 ዓ.ም. በፌዴራል ከፍተኛ ፍርድ ቤት ልደታ ምድብ አራተኛ ወንጀል ችሎት ነው፡፡ተከሳሾቹ ጥፋተኛ የተባሉበትን ወንጀል ከሚያዝያ ወር 2006 ዓ.ም. እስከ ሐምሌ ወር 2006 ዓ.ም. ባለው ጊዜ ውስጥ፣ በሜጢ ከተማ በተለያዩ የመሰብሰቢያ አዳራሾች የወረዳ አመራሮችንና ኅብረተሰቡን በመሰብሰብ ውይይት ካደረጉ በኋላ፣ የጦር መሣሪያ በመታጠቅና በማስታጠቅ የእርስ በርስ ጦርነት በማስነሳት መሆኑን ዓቃቤ ሕግ የመሠረተው ክስ ያስረዳል፡፡ተከሳሾቹ በክልሉ የተለያዩ አካባቢዎች በመሄድ በማዣንግ ዞን የተለያዩ ወረዳዎች በሕጋዊ መንገድ ሠፍረው ለበርካታ ዓመታት ሲኖሩ የነበሩ የሌላ ብሔር ተወላጆችን እነሱ ‹ደገኞች› ብለው የሚጠሯቸውን፣ ‹‹መሬት አካፍሉን ወይም አገራችንን ጥላችሁ ውጡ፤›› በማለት ግድያ፣ የአካል ማጉደልና የንብረት ውድመት ማድረሳቸውን ዓቃቤ ሕግ በሰውና በሰነድ ማስመስከር መቻሉን የፍርድ ቤቱ ውሳኔ ይገልጻል፡፡ ክስ ከተመሠረተባቸው 37 ተከሳሾች መካከል አንድ እስረኛ በማረሚያ ቤት እያለ ሲሞት፣ ሦስት እስረኞች በነፃ ተሰናብተዋል፡፡ ሦስት እስረኞች ደግሞ ገና ክሱ እንደ ተጀመረ በብይን ተሰናብተዋል፡፡ ሃያ ዘጠኝ ተከሳሾች እንዲከላከሉ ብይን ተሰጥቶ መከላከያ ምስክሮቻቸውን ያሰሙ ቢሆንም፣ የዓቃቤ ሕግን ማስረጃ ማስተባበል ባለመቻላቸው ጥፋተኛ ተብለዋል፡፡ ተከሳሾ የጥፋተኛነት ውሳኔ ከመሰጠቱ በፊት ፍርድ ቤቱ በተደጋጋሚ የምስክር ቃል ከመቅረፀ ድምፅ እንደጠፋ በመግለጽ ለበርካታ ጊዜያት ሲቀጥር ቆይቶ፣ ተከሳሾቹም ከፍተኛ ብሶት ሲያሰሙ ከርመዋል፡፡ በመጨረሻም ግንቦት 9 ቀን 2010 ዓ.ም. ጥፋተኛ ተብለዋል፡፡ የግራ ቀኙን የቅጣት ማክበጃና ማቅለያ ቀርቦ የቅጣት ውሳኔ ለመስጠት ለሰኔ 1 ቀን 2010 ዓ.ም. ቀጠሮ ተሰጥቷል፡፡ ተከሳሾቹ የክልሉ ፖሊስ ኮሚሽነር የነበሩት ኮሚሽነር ያዕቆብ ሸራተን፣ የማዣንግ ዞን አስተዳዳሪ የነበሩ አቶ ትንሳዔ ራጃን፣ የጎደሬ ወረዳ ዋና አስተዳዳሪ አቶ ዮናስ ማርቆስ፣ የጎደሬ ወረዳ ምክትል አስተዳዳሪ አቶ ጌታቸው ደብሊውና ሌሎችም 25 ተከሳሾች መሆናቸውን መዘገባችን ይታወሳል፡፡  